SOSIAALIALAN HENKILÖSTÖN SAANTI, OSAAMINEN JA TYÖOLOJEN KEHITTÄMINEN  -HANKEKOKONAISUUDEN OHJAUSRYHMÄN ASETTAMINEN

Valtioneuvoston periaatepäätös sosiaalialan tulevaisuuden turvaamiseksi (2.10.2003) periaatepäätöksessä todetaan, että:

Sosiaalialan henkilöstöltä vaadittava riittävä koulutuksen taso ja ammatillinen osaaminen turvataan uudistamalla säännökset sosiaalihuollon henkilöstön kelpoisuuksista. Sosiaalityöntekijöiltä edellytettävän koulutus- ja osaamistason varmistamiseksi ryhdytään tarvittaviin lainsäädäntötoimiin.

Sosiaalialan henkilöstön täydennyskoulutus lakisääteistetään ja toteutetaan asteittain siten, että henkilöstöllä on tehtävien luonteesta ja laadusta riippuen oikeus noin 3-10 päivää kestävään vuotuiseen täydennyskoulutukseen. Alan johdon koulutus suunnitellaan ja toteutetaan yhteistyössä terveysalan johdon koulutuksen kanssa. Täydennyskoulutuksen kustannusvastuu on työnantajalla.

Tavoitteena on turvata sosiaalialan henkilöstön riittävä määrä ja laatu sosiaali- ja terveydenhuollon työvoimatarpeen ennakointitoimikunnan esityksen pohjalta. Lisäksi varmistetaan, että kunnalla on käytettävissä riittävä sosiaalialan asiantuntemus palvelujärjestelmän suunnittelua, päätöksenteon valmistelua ja päätöksentekoa sekä palvelujen arviointia varten. 

Sosiaalialan eri henkilöstöryhmien työnjakoa täsmennetään antamalla suositukset kunnan sosiaalihuollon tehtävärakenteen muuttamiseksi asiakkaiden tarpeita ja henkilöstön osaamista vastaavaksi. 

Periaatepäätöksen tavoitteiden toimeenpano tapahtuu sosiaalialan kehittämishankkeessa ”Henkilöstön saanti, osaaminen ja työolojen kehittäminen” –hankekokonaisuutena. Hankekokonaisuuden suunnitellut toimenpiteet ovat:

1.	Sosiaali- ja terveysministeriö valmistelee hallituksen esityksen laiksi sosiaalihuollon tehtävissä vaadittavista kelpoisuuksista. Lailla on tarkoitus täsmentää sosiaalihuollon tehtävissä vaadittavat kelpoisuudet ja saattaa ne vastaamaan uudistuneita koulutusrakenteita. Tarkoitus on myös lisätä sosiaalialan asiantuntemusta näissä tehtävissä.  
2.	Sosiaalityöntekijöiden ammatinharjoittamista koskevan lain perusvalmistelu viedään loppuun.

3.	Sosiaalialan henkilöstön täydennyskoulutus lakisääteistetään ja toteutetaan asteittain siten, että henkilöstöllä on tehtävien luonteesta ja laadusta riippuen oikeus noin 3-10 päivää kestävään vuotuiseen täydennyskoulutukseen. Alan johdon koulutus suunnitellaan ja toteutetaan yhteistyössä terveysalan johdon koulutuksen kanssa.

4.	Suositus henkilöstön täydennyskoulutuksesta 

5.	Valtakunnallisten suositusten laatiminen sosiaalityöntekijöiden, sosionomien (amk) ja lastentarhanopettajien sekä lähihoitajien ja vastaavien toisen asteen koulutuksen saaneiden työntekijöiden tehtävä- ja ammattirakenteesta kunnan sosiaali- ja terveydenhuollossa

6.	Sosiaalialan henkilöstön työnohjauksen ja työturvallisuuden kehittäminen

7.	Valtion, Suomen Kuntaliiton ja kunnallisen työmarkkinalaitoksen sekä alan ammattijärjestöjen yhteistyössä laaditaan suositukset sosiaalihuollon henkilöstön mitoittamisesta ja työsuhde-ehtojen kehittämisestä.

8.	Suositukset henkilöstöstrategian kehittämisestä samanaikaisesti kunnallisen ja alueellisen palvelurakenteen ja työtapojen uudistamisen kanssa

Sosiaalialan kehittämishankkeen muut hankekokonaisuudet ja niiden osahankkeet vaikuttavat  ”Henkilöstön saanti, osaaminen ja työolojen kehittäminen” –hankekokonaisuuden kehittämistoimenpiteiden täsmentymiseen, sillä uudistuva palvelurakenne, muutokset työkäytännöissä ja uudet työmenetelmät edellyttävät toimenpiteitä henkilöstön osaamisen vahvistamiseksi sekä muutoksia henkilöstön tehtävärakenteessa ja mitoituksessa. Henkilöstön mitoitusta, tehtävärakennetta ja työoloja on myös tarkasteltava kriittisesti muuttuvassa palvelujärjestelmässä ja huolehdittava henkilöstön ammattitaidon jatkuvasta uusintamisesta.

Hankekokonaisuuden toimeenpanon seurantaa ja arviointia varten perhe- ja sosiaaliosasto esittää ohjausryhmän asettamista.